DELEGIRANA UREDBA KOMISIJE (EU) 2022/150

z dne 17. novembra 2021

o spremembi Uredbe Sveta (ES) št. 32/2000 glede količine sleda, ki se lahko uvozi v okviru tarifne kvote 09.0006

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Sveta (ES) št. 32/2000 z dne 17. decembra 1999 o odpiranju in zagotavljanju upravljanja tarifnih kvot Skupnosti določenih v GATT in nekaterih drugih tarifnih kvot Skupnosti ter o vzpostavitvi podrobnih pravil za prilagajanje teh kvot in o razveljavitvi Uredbe Sveta (ES) št. 1808/95 (1) in zlasti člena 10a Uredbe,

ob upoštevanju naslednjega:

(1) Sporazum v obliki izmenjave pisem med Evropsko unijo in Kraljevino Norveško na podlagi člena XXVIII Splošnega sporazuma o carinah in trgovini (GATT) 1994 v zvezi s spremembo koncesij za vse tarifne kvote, vključene v seznam EU CLXXV, zaradi izstopa Združenega kraljestva iz Evropske unije (v nadaljnjem besedilu: Sporazum), sklenjen s Sklepom Sveta (EU) 2021/803 (2), spreminja tarifno kvoto za sleda glede obsega uvoza. Sporazum je začel veljati 10. maja 2021.

(2) To spremembo bi bilo treba upoštevati v Uredbi (ES) št. 32/2000.

(3) Uredbo (ES) št. 32/2000 bi bilo zato treba ustrezno spremeniti.

(4) Ker je nujno treba izvajati Sporazum, bi morala ta uredba začeti veljati na dan objave v Uradnem listu Evropske unije. Ker se sprememba iz te uredbe uporablja za obdobje tarifne kvote, ki je v teku na dan začetka njene veljavnosti, je treba določiti prehodne določbe za navedeno obdobje –

SPREJELA NASLEDNJO UREDBO:

Člen 1 Sprememba Uredbe (ES) št. 32/2000 V Prilogi I k Uredbi (ES) št. 32/2000 se v vrstici za zaporedno številko 09.0006 v stolpcu z naslovom „Obseg kvote“ obseg „31 888 ton“ nadomesti s „33 496 ton“.

Člen 2 Prehodne določbe za obdobje tarifne kvote, ki je v teku 1. Razpoložljivi obseg za preostanek obdobja tarifne kvote, ki je v teku na dan začetka veljavnosti te uredbe, je razlika med obsegom kvote, kot je bil spremenjen s to uredbo, in obsegom kvote, ki je že bil dodeljen pred začetkom veljavnosti te uredbe. 2. Če je ob začetku veljavnosti te uredbe kvota, ki se uporablja 3. februarja 2022, izčrpana, se izvajalcem dodeli nov razpoložljiv obseg kvote po kronološkem zaporedju prejetja njihovih carinskih deklaracij za sprostitev v prosti promet. Izvajalcem, ki so svoje blago uvozili zunaj kvote pred začetkom veljavnosti te uredbe, se na njihovo zahtevo in v obsegu, v kakršnem to omogoča preostali del tarifne kvote, povrne razlika v že plačanih dajatvah.

Člen 3 Začetek veljavnosti Ta uredba začne veljati na dan objave v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 17. novembra 2021 Za Komisijo predsednica Ursula VON DER LEYEN

(1) UL L 5, 8.1.2000, str. 1.

(2) Sklep Sveta (EU) 2021/803 z dne 10. maja 2021 o sklenitvi, v imenu Unije, Sporazuma v obliki izmenjave pisem med Evropsko unijo in Kraljevino Norveško na podlagi člena XXVIII Splošnega sporazuma o carinah in trgovini (GATT) 1994 v zvezi s spremembo koncesij za vse tarifne kvote, vključene v seznam EU CLXXV, zaradi izstopa Združenega kraljestva iz Evropske unije (UL L 181, 21.5.2021, str. 1).